Sosiaalisessa mediassa herätti perjantaina keskustelua sakko, jonka turkulainen ravintola sai jätettyään tulostamatta kuitin asiakkaalleen.

Ravintoloitsija Sakari Lemmetyinen kertoo Cosmic Comic Cafen saaneen 300 euron sakon, vaikka asiakas itse kieltäytyi kuitista.

– Kuten laissa edellytetään, kysyn aina asiakkailta, haluavatko he kuittia. Jos he sen haluavat, tulostan sen aina heille. Kuitin haluaa yleensä yksi kahdesta sadasta asiakkaasta. Jokaisesta ostoksesta jää kuitenkin tieto kassajärjestelmään. Paikalla käynyt aluehallintoviraston tarkastaja antoi sakon lisäksi ohjeistuksen, josta kuulin ensi kertaa. Sen mukaan kuitti pitää tulostaa aina, vaikka asiakas ei sitä haluaisikaan. Tähän saakka olen olen olettanut lain perusteella niin, että että riittää, kun asiakkaalta siitä kysyy.

– Kyllä tämä vähän tökkii pienyrittäjää. Sehän on melkein sama tilanne kuin tarjoaisin asiakkaalle olutta ja kysyisin vasta sitten, ostaako hän sen. Tämä on järjenvastaista viranomaistoimintaa ja ekologisestikin täysin idioottimaista, Lemmetyinen kommentoi.

Jatkuu mainoksen jälkeen Mainos päättyy

Laki velvollisuudesta tarjota kuitti käteiskaupassa kertoo sanatarkasti näin: elinkeinonharjoittajan on tarjottava tavaran tai palvelun ostajalle maksusuorituksesta laadittu kuitti, jos maksu suoritetaan käteisellä rahalla tai siihen rinnastettavalla maksutavalla. Kuitti voidaan tarjota myös sähköisesti.

Turun Sanomien perjantai-iltana tavoittama Lounais-Suomen aluehallintoviraston ylijohtaja Mikael Luukanen puolustaa tarkastajan toimia asiassa.

– Kyllä kuitti pitää fyysisesti tarjota asiakkaalle. Tämä on linjauksemme, Luukanen kommentoi.

Matkailu- ja ravintolapalveluiden (MARA) varatoimitusjohtaja Veli-Matti Aittoniemi ilmoitti tapauksesta kuultuaan, että viranomainen on toiminut tilanteessa vastoin lakia. Hän aikoo ryhtyä asiassa myös jatkotoimenpiteisiin.

– Vien tämän tapauksen mielelläni hallinto-oikeuteen. Tarkastajat eivät elä tässä ajassa. Eivät kassakoneet ole enää samoja kuin kymmenen vuotta sitten, jolloin kaikki kuitit olivat paperilla. Jos asiakas haluaa kuitin, sen saa yhdellä napin painalluksella, Aittoniemi tuhahtaa.

Samalla hän muistuttaa, että laissa puhutaan vain kuitin tarjoamisesta.

– Tätä lakia laadittaessa todettiin, että kuitin tarjoaminen riittää. Jos kuitti on ojennettava asiakkaalle fyysisesti, laki on kirjoitettava uudelleen, Aittoniemi sanoo.

TS–HEIKKI KAUHANEN